text: 羅華袞，字紉蘭，號浮玉，河南汝寧府信陽州羅山縣人。生平.萬曆三十四年調武進知縣。吏治精敏，清糧弊，理冤獄，興除諸水利害，德政甚多。尤有人倫鑑諸，所識拔士輒為名人巨官。與常州知府曾櫻、推官吳麟瑞合稱“毗陵三賢”。七年擢南吏部驗封司主事，晉郎中，遷山東右參政，俱有建樹。五十餘歲卒，開封知府毗陵薛寀志其墓，稱之為恩師。家族.父羅紳，贈曲江縣知縣，又贈承德郎南京吏部主事。嫡母尚氏，贈孺人，又贈安人。生母張氏，贈安人。妻陶氏，贈安人。繼妻張氏，知府張道孫女，封安人，華袞告病歸，卒於開封，張聞訃，慟毀不欲生，數日不食，臥病半載，忽涕泣自決曰：與我死而羅絕，何如立後以存羅，死易生難，吾寧為其難者。遂告藩臬守令，擇立族侄羅經為嗣子，甫七歲，撫之以嚴為慈，成童游泮時丁大亂，城陷家殘，母子遠避於外者凡八年，飢寒困苦，人所不堪，而張處之怡然。順治四年，始返故園，燼餘一小樓，紡織其上，又十年乃卒。平生好禮寡言，憂喜不形於色，計孀居二十三年如一日，邑人無不歎服。
metadata: erhwenkuo/wikipedia-zhtw
metadata: 羅華袞
metadata: https://zh.wikipedia.org/wiki?curid=7474794